b'\n_START_ARTICLE_\nMesna\n_START_SECTION_\nAdjuvant pri kemoterapiji\n_START_PARAGRAPH_\nMesna zmanj\xc5\xa1uje incidenco hemoragi\xc4\x8dnega cistitisa in hematurije pri bolnikih, ki prejemajo kemoterapijo z ifosfamidom oziroma ciklofosfamidom. Ciklofosfamid in ifosfamid se "in vivo" pretvorita v urotoksi\xc4\x8dne presnovke, kot je na primer akrolein. Mesna se v krvi oksidira do mesna disulfida, nato pa se v ledvicah reducira nazaj do mesne in s tem prispeva prosto tiolno skupino, ki se ve\xc5\xbee na akrolein in ga inaktivira. Mesna pove\xc4\x8da tudi izlo\xc4\x8danje cisteina s se\xc4\x8dem.\n_START_SECTION_\nOstalo\n_START_PARAGRAPH_\nMesna se uporablja tudi kot mukolitik, saj deluje po istem principu kot acetilcistein (meh\xc4\x8da gosto sluz in olja\xc5\xa1a dihalne te\xc5\xbeave).\n_START_SECTION_\nAplikacija\n_START_PARAGRAPH_\nAplicira se lahko intravensko v kratkih 15\xe2\x80\x9330 minutnih infuzijah ali v neprekinjeni 24 urni-infuziji. Peroralno se lahko aplicira v obliki tablete ali raztopine.\n_START_SECTION_\nOdmerjanje\n_START_PARAGRAPH_\nIntravenska aplikacija: priporo\xc4\x8deni odmerek mesne je enak 60\xc2\xa0% odmerka ifosfamida in se daje v treh lo\xc4\x8denih odmerkih (0, 4 in 8 ur po za\xc4\x8detku infuzije ifosfamida). Drugi intravenski re\xc5\xbeimi predpisujejo, da se aplicira mesno v 80\xc2\xa0% odmerka ifosfamida v \xc5\xa1tirih lo\xc4\x8denih odmerkih (0, 3, 6 in 9 ur po za\xc4\x8detku infuzije ifosfamida). Obstaja tudi kombinacija intravenske in peroralne aplikacije, in sicer pri odmerku mesne, ki je enak 100\xc2\xa0% odmerka ifosfamida, pri \xc4\x8demer se 20\xc2\xa0% celokupnega odmerka mesne aplicira intravensko ob \xc4\x8dasu 0, sledi mu 40\xc2\xa0% odmerka mesne peroralno po dveh urah od za\xc4\x8detka infuzije ifosfamida in na koncu \xc5\xa1e 40\xc2\xa0% odmerka mesne po \xc5\xa1estih urah od za\xc4\x8detka infuzije ifosfamida.'